Den Norske Nobelkomite

Den Norske Nobelkomite, ofte bare kalt Nobelkomiteen, er en komité på fem personer opprettet i henhold til Alfred Nobels testament for å utdele Nobels fredspris. Komitéens medlemmer utnevnes av det norske Stortinget, og komitéen velger selv leder og nestleder.

Direktør for Det Norske Nobelinstitutt fungerer som komitéens sekretær, og siden 2015 har dette vært Olav Njølstad.

Komitéen skal være helt uavhengig og skal ikke ta imot instrukser eller pålegg fra noe hold i forbindelse med bedømmelse av prisforslagene. Ingen drøftelser i forbindelse med valget av kandidater til Nobels fredspris skal omtales av Nobelkomiteen. Komitéen har alle sine møter i et spesielt møterom i Nobelinstituttet. Veggene i dette rommet er dekorert med portretter av personlige fredsprisvinnere og logoer til samtlige organisasjoner som er tildelt Nobels fredspris.

Stortinget valgte 7. august 1897 den første norske Nobelkomite. Den 12. september 1900 konstituerte Den Norske Nobelkomite seg i møte, og valgte riksadvokat Bernhard Getz til komiteens første formann. Den 29. november 1901 skiftet komitéen navn til Det Norske Stortings Nobelkomite. Fra 1977 har navnet vært Den Norske Nobelkomite, og navnet skrives med store forbokstaver i alle ledd og uten aksent i siste ledd.

Komiteens medlemmer 

Medlemmene velges av Stortinget for en seks-årsperiode. Tre varamedlemmer velges for en tre-årsperiode, med mulighet for gjenvalg.

Tidligere kunne regjeringsmedlemmer også være medlemmer av komitéen. I periodene 1898–1902 (Johannes Steen), 1907–1908 (Jørgen Løvland) og 1925–1926, 1928–1931 og 1933–1935 (Johan Ludwig Mowinckel) var disse også sittende statsminister samtidig som medlem av Nobelkomiteen. Stortinget bestemte 24. juni 1937 at regjeringsmedlemmer ikke kan være medlem av Nobelkomiteen. Fra 1978 ble det praksis at stortingsrepresentanter ikke velges inn i komitéen.

I 2017 var Carl I. Hagen kandidat til en av de faste plassene i samtidig som han var vararepresentant til Stortinget. Hagen ga offentlig ga uttrykk for at han ønsket seg vervet. Ved avstemning i Stortinget 8. desember 2017 fikk Hagen 16 stemmer, mens Berit Reiss-Andersen fikk 86 stemmer og ble gjenvalgt. I 2018 valgte Frps stortingsgruppe i stedet å fremme Asle Toje som nytt medlem i komiteen, som siden ble valgt inn i komiteen.

Den Norske Nobelkomite 2021-2023

Medlemmer 
Berit Reiss-Andersen (leder) – medlem fra 2012, leder fra 2017, gjenvalgt for perioden 2018–2023
Asle Toje (nestleder) – valgt for perioden 2018–2023
Jørgen Watne Frydnes – valgt for perioden 2021–2026
Anne Enger – medlem fra 2018, gjenvalgt for perioden 2021–2026
Kristin Clemet – valgt for perioden 2021–2026

Varamedlemmer (2021–2023) 
 Geir Flikke – valgt for perioden 2021–2023 
 Inger Skjelsbæk – valgt for perioden 2018–2020, gjenvalgt for perioden 2021–2023
 Laila Dåvøy – valgt for perioden 2021–2023.

Sekretær (ansatt) 
 Olav Njølstad

Ledere

Sekretærer

I populærkulturen
I Klassekampens tegneserie Nobelkomiteen, som er politisk satire, er tidligere leder Thorbjørn Jagland «en åpenbar inspirasjonskilde til karakteren Torleif Stueland».

Litteratur 
 Geir Lundestad Fredens sekretær: Nobels fredspris gjennom 25 år Kagge forlag 2015 ISBN 978-82-489-1707-6
 Ivar Libæk, Øivind Stenersen, Asle Sveen Nobels fredspris Font forlag 2012 ISBN 978-82-8169-205-3

Referanser

Eksterne lenker 
 Offisiell nettside for Den Norske Nobelkomite Besøkt 1. november 2020.
 Offisiell nettside for Nobelprisen